Ndi nṋe Tambulani Ṱharaga. Ndi mugudi wa biko wa gireidi 12 sekondari ya Tshamaṋowana. Ndi ralo ngauri ndi nṋe ane nda dzhia vhuimo ha u thoma kha vhagudi vha 144. Vhabebi vhanga vhoṱhe vho lovha nga vhulwadze ha VWFM. Mme anga vho lovha mahoḽa, muṋe wanga vha mbo ḓi tevhela ṋaṅwaha. Ṱhamusi na nṋe vho nn.odza vhunga ndo vha ndi tshi ḽa navho. Zwino ndi khou dzula na khotsimuhulu wanga u ya nga he mashaka a dzudzanya ngaho. Vhokhotsimuhulu vho dzhia thundu yoṱhe ya muṋe wanga. Ndi khou ḽa u vhavha. Vhakomana vhanga vhavhili vha henefha muḓini vha tou ndzhombela zwiḽiwa vhunga ri tshi ḽela fhethu huthihi. Ḓuvha ḽine ha sevhiwa nga ṋama a thi i ṋangi, nṋe ndi wa muthotho. Zwine zwa mmangadza ndi uri khotsimuhulu wanga vha ri vha ḓo vha vha khou ndzhenisa tshikolo lwa u fhedzisela ṅwakani. Na ḽiṅwe na ḽiṅwe a vha na tshelede ya u ṋea maanga. Vha ri nda vuledza gireidi 12 ndi fanela uri ndi ḓiṱoḓele mushumo. Ndo vha ndi kha ḓi funa u isa pfunzo dzanga phanḓa, fhedzi zwi khou sea zwi tshi ṱanama nga ṅwambo wa vhusiwana. Arali no bebelwa marubini, ni songo sea vha ḽaho tshinyai.